Ronida aitab vään- ja ronitaimedel võime vertikaalsel pinnal toetuspunkte  leides end pinnale kinnitada. Selleks kasutavad nad ronijuuri (luuderohi), väänduvaid varsi (tobiväät, tselaster, kuslapuud), leherootsusid (elulõngad), köitraagusid (amuuri viinapuu, metsviinapuu) või varreogasid (roosid). Et taimedel oleks, kuhu toetuda ja kinnituda, tuleks 10-30 cm seinast eemale ehitada võrestik või tõmmata toestavad traadid. Toestus võiks jääda võimalikult vähemärgatavaks, tihti piisab selleks vaid mõnest väikesest konksust või naelast. Võrestik võimaldab taimede ümber paremat  õhuvahetust ning väldib seinte kahjustumist.